В такъв случай Гьобекли тепе не само ще предхожда грънчарството, металургията и изобретяването на писмеността и колелото, но и градежът му ще се е случил преди т.нар. – Неолитна революция, която бележи възникването на земеделието и животновъдството – около 9000 г. пр.н.е. Изграждането на Гьобекли тепе предполага социална организация, която дотогава не е позната при човешките култури от Палеолита, Докерамичен неолит A или Докерамичен неолит B. Проучванията свидетелстват, че поне 500 души са били необходими за преместване на тежките стели от местните кариери на 100 – 500 m до мястото, на което е осъществен градежът. Някои от стелите тежат 10 – 20 тона, като е открита и стела, която не е преместена от кариерата с тегло 50 тона.